
Parengto sprendimo projekto tikslai ir uždaviniai:
Sprendimo tikslas – paskelbti Šiaulių miesto savivaldybei nuosavybės teise priklausančių teniso aikštelių ir pastato, esančių S. Lukauskio g. 7, Šiauliuose, viešą nuomos konkursą.

Turto nuomą apsprendžia Lietuvos Respublikos valstybės ir savivaldybių turto valdymo, naudojimo ir disponavimo juo įstatymas ir Šiaulių miesto savivaldybei nuosavybės teise priklausančio ir patikėjimo teise valdomo turto nuomos tvarkos aprašas, patvirtintas Šiaulių miesto savivaldybės tarybos 2022 m. spalio 6 d. sprendimu Nr. T-376 „Dėl Šiaulių miesto savivaldybei nuosavybės teise priklausančio ir patikėjimo teise valdomo turto nuomos tvarkos aprašo patvirtinimo“ (Aprašas). Sprendimo projektas parengtas atsižvelgiant į Negyvenamųjų pastatų, patalpų ir statinių skirstymo komisijos pasiūlymus.
Tarybos sprendimo projektu siūloma leisti skelbti Šiaulių miesto savivaldybei nuosavybės teise priklausančių 1580 kv. m ploto teniso aikštelei ( unikalus numeris 2995-0015-1036), 1539 kv. m. ploto teniso aikštelei ( unikalus numeris 2995-0036-1047), 73,46 kv. m. ploto pastatui ( unikalus numeris 2995-0015-1014) esančių S. Lukauskio g. 7, Šiauliuose, viešą nuomos konkursą ir nustatyti, kad aikštelių ir pastato paskirtis – teniso sportas, pradinė mėnesio nuomos kaina – 235 Eur (be PVM), nuomos terminas − dešimt metų. Teniso aikštelės ir pastatas šiuo metu Šiaulių miesto savivaldybės funkcijų atlikimui nenaudojamos. Šis Šiaulių miesto savivaldybei nuosavybės teise priklausantis turtas gali būti išnuomojamas viešo konkurso būdu. Vadovaujantis Aprašo nuostatomis, sprendimą dėl anksčiau minėtų patalpų nuomos konkurso paskelbimo turi priimti Šiaulių miesto savivaldybės taryba. Nuomos konkurso sąlygose bus numatyta, kad nuomininkas papildomai turės mokėti už sunaudotą elektros energiją ir kitas komunalines paslaugas, atlikti pastato ir inžinerinių sistemų remontą. 
Numatomos naujo teisinio reglamentavimo nuostatos. 
Naujos teisinio reguliavimo nuostatos nenumatomos.
Priėmus sprendimą, galimos pasekmės (tiek teigiamos, tiek neigiamos).
Priėmus sprendimą neigiamų pasekmių nenumatoma. Teigiamos pasekmės – teniso aikštelės ir pastatas bus naudojami pagal paskirtį, savivaldybės biudžetas gaus turto nuomos pajamas. 

Priėmus sprendimą, teisės aktai nekeičiami ir nepripažįstami negaliojančiais.

Sprendimo įgyvendinimui reikalingų priimti papildomų teisės aktų nenumatoma.

Savivaldybės biudžeto lėšų sprendimo įgyvendinimui nereikės.

Sprendimą inicijuoja Šiaulių miesto savivaldybės meras. Sprendimo projektą parengė Šiaulių miesto savivaldybės administracijos Turto valdymo skyrius. Tiesioginis rengėjas – Turto valdymo skyriaus vyr. specialistas Deimantas Pučinskis, tel. 8 41 596 285.

Numatomo teisinio reguliavimo poveikio vertinimas neatliekamas, nes sprendimo projektu nėra numatoma reglamentuoti iki tol nereglamentuotus santykius ar iš esmės keisti teisinį reguliavimą.

